CELEX: 32015R0806
Language: hu
Date: 2015-05-22 00:00:00
Title: A Bizottság (EU) 2015/806 végrehajtási rendelete (2015. május 22.) a minősített bizalmi szolgáltatások uniós bizalmi jegyének formájára vonatkozó előírások megállapításáról (EGT-vonatkozású szöveg)

23.5.2015   
            
            
               HU
            
            
               Az Európai Unió Hivatalos Lapja
            
            
               L 128/13
            
         A BIZOTTSÁG (EU) 2015/806 VÉGREHAJTÁSI RENDELETE
   (2015. május 22.)
   a minősített bizalmi szolgáltatások uniós bizalmi jegyének formájára vonatkozó előírások megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről szóló, 2014. július 23-i 910/2014/EU európai parlamenti és tanácsi rendeletre (1) és különösen annak 23. cikke (3) bekezdésére,
   mivel:
   
               (1)
            
            
               A 910/2014/EU rendelet alapján a minősített bizalmi szolgáltatások bizalmi jegyét a minősített bizalmi szolgáltatók használhatják a felhasználók bizalmának és kényelmének fokozása érdekében. Ez a bizalmi jegy egyértelműen megkülönbözteti a minősített bizalmi szolgáltatásokat más bizalmi szolgáltatásoktól, ami hozzájárul a piac átláthatóságához, és ezáltal erősíti az online szolgáltatások iránti bizalmat és e szolgáltatások könnyű kezelhetőségét, amely feltételek elengedhetetlenek ahhoz, hogy a felhasználók teljes körűen kiaknázhassák az elektronikus szolgáltatásokban rejlő előnyöket, és tudatosan hagyatkozzanak e szolgáltatásokra.
            
         
               (2)
            
            
               A Bizottság pályázatot írt ki a tagállamok formatervezési és művészeti egyetemein tanuló hallgatók számára, hogy javaslatokat gyűjtsön az új logóra vonatkozóan. A három legjobb pályaművet egy szakértőkből álló zsűri választotta ki az „e-Mark U Trust” pályázatban meghatározott műszaki és tervezési előírások alapján. 2014. október 14-tőlnovember 14-ig online konzultációra került sor. A Bizottságnak el kell fogadnia a minősített bizalmi szolgáltatások új uniós bizalmi jegyeként azt a javasolt logót, amelyre az említett időszakban a honlapra látogatók többsége szavazott, és amelyet a zsűri végső döntésével jóváhagyott.
            
         
               (3)
            
            
               Annak érdekében, hogy a logó használata az uniós jogszabályok szerinti alkalmazhatóság időpontjától megkezdődhessen, valamint a belső piac hatékony működésének garantálása, a tisztességes verseny biztosítása és a fogyasztói érdekek védelme érdekében a minősített bizalmi szolgáltatások új uniós bizalmi jegye az Egyesült Királyság szellemi tulajdonjogi hivatalánál együttes védjegyként bejegyzésre került, és így a továbbiakban hatályos, használható és oltalmat élvez. A logó szerepelni fog az uniós és nemzetközi nyilvántartásokban is.
            
         
               (4)
            
            
               Az e rendeletben előírt intézkedések összhangban vannak a 910/2014/EU rendelet 48. cikkével létrehozott bizottság véleményével,
            
         ELFOGADTA EZT A RENDELETET:
   1. cikk
   A minősített bizalmi szolgáltatások uniós bizalmi jegyének meg kell felelnie az I. és a II. mellékletben meghatározott formának, a 2. cikk rendelkezéseinek sérelme nélkül.
   2. cikk
   (1)   A minősített bizalmi szolgáltatások uniós bizalmi jegyének referenciaszínei a Pantone 654. sz. és 116 sz. árnyalat; vagy négyszínnyomás használata esetén kék (100 % cián + 78 % bíbor + 25 % sárga + 9 % fekete) és sárga (19 % bíbor + 95 % sárga); RGB-színek használata esetén a referenciaszínek a kék (43 piros + 67 zöld + 117 kék) és a sárga (243 piros + 202 zöld + 18 kék).
   (2)   A minősített bizalmi szolgáltatások uniós bizalmi jegyét csak abban az esetben lehet fekete-fehérben használni – a II. mellékletben látható formában –, ha gyakorlati szempontok nem indokolják a színek használatát.
   (3)   Amennyiben a minősített bizalmi szolgáltatások uniós bizalmi jegye sötét háttér előtt szerepel, a jegyet negatív formában kell használni ugyanazon háttérszín alkalmazásával, amint azt az I. és a II. melléklet mutatja.
   (4)   Amennyiben a színes minősített bizalmi szolgáltatások uniós bizalmi jegye színes háttér előtt helyezkedik el és ezért nehezen látható, a háttérszínekkel való kontraszt fokozása érdekében a minősített bizalmi szolgáltatások uniós bizalmi jegye vonallal körülhatárolható.
   3. cikk
   A minősített bizalmi szolgáltatások uniós bizalmi jegyét legalább olyan méretben kell feltüntetni, amely biztosítja a vizuális tulajdonságok és a fő formák megőrzését, a mérete azonban semmi esetre nem lehet kisebb 64 × 85 pixel 150 dpi-nél.
   4. cikk
   A minősített bizalmi szolgáltatások uniós bizalmi jegyét olyan módon kell használni, amely lehetővé teszi azon minősített szolgáltatások egyértelmű jelzését, amelyre a bizalmi jegy vonatkozik. A bizalmi jegy társítható grafikai vagy szöveges elemekkel, amelyek egyértelműen jelölik a bizalmi jegyhez kapcsolódó minősített bizalmi szolgáltatásokat, amennyiben ezek az elemek nem módosítják sem a minősített bizalmi szolgáltatások uniós bizalmi jegyének jellegét, sem a 910/2014/EU rendelet 23. cikkének (2) bekezdésében említett vonatkozó bizalmi listákra mutató linket.
   5. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 22-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 257., 2014.8.28., 73. o.
   
   
      I. MELLÉKLET
      
         A minősített bizalmi szolgáltatások uniós bizalmi jegye színesben
      
      
   
      II. MELLÉKLET
      
         A minősített bizalmi szolgáltatások uniós bizalmi jegye fekete-fehérben